Mirzo Ulug‘bek tumanida prezident maktabi qurilishi boshlandi

Qoraqalpog‘istonning Nukus hamda Xorazmning Xiva shahrida prezident maktablarining qurilish ishlari boshlangandi. Ayni paytda Toshkentning Mirzo Ulug‘bek tumanida ham prezident maktabining qurilish ishlari olib borilmoqda. Bu haqda Xalq ta’limi vazirligi matbuot xizmati xabar berdi.
Eslatib o‘tamiz, 2019 yilning 20 fevralida prezident Shavkat Mirziyoev «Prezident maktablarini tashkil etish to‘g‘risida"gi qarorni imzolagan edi. Hujjatga ko‘ra, prezident maktablari mamlakatning barcha hududlarida bosqichma-bosqich tashkil etiladi.
Prezident maktablariga qabul Xalq ta’limi vazirligi tomonidan yurtimiz ta’lim muassasalarining 4-sinf bitiruvchilari orasida belgilangan tartibda o‘tkaziladigan mantiqiy fikrlash testlari, yozma imtihon va suhbat natijalariga ko‘ra amalga oshiriladi. Maktabning yillik qabul kvotasi 24 nafar o‘quvchidan iborat bo‘lib, ikkita sinfga bir xil — 12 nafardan o‘quvchi taqsimlanadi. Birinchi o‘quv yilida esa har bir prezident maktabining 5−10-sinflariga jami 144 nafar o‘quvchi o‘qishga qabul qilinadi.

O‘quv jarayoni xorijiy ta’lim muassasalari bilan hamkorlikda ishlab chiqilgan o‘quv reja va dasturlari bo‘yicha ingliz tilida amalga oshiriladi va «STEAM — ta’lim» (Science — tabiiy fanlar, Technology — texnologiya, Engineering — texnik ijodkorlik, Art — san’at, Mathematics — matematika) dasturi asosida olib boriladi.
Prezident maktabining 9−11-sinflarida ta’lim olish o‘quvchilarning qiziqishiga ko‘ra ayrim fanni tanlash va ularni o‘rganish darajasini inobatga olgan holda individual o‘quv jarayoni asosida amalga oshiriladi.
Prezident maktablari bitiruvchilari belgilangan tartibda davlat tomonidan tasdiqlangan shahodatnoma, attestat bilan bir qatorda, xalqaro darajadagi tegishli dastur diplomi (International Baccalaureate, Advanced Placement yoki International Advanced Levels)ga ega bo‘ladi. Bu esa o‘z navbatida xorijiy oliy o‘quv yurtlariga kirish imkonini beradi.
Kembrij universitetining Cambridge Assessment International Education brendi ostida faoliyat yurituvchi imtihon kengashi prezident maktablariga qabul imtihonlarini tashkil etishi kutilmoqda.